b"\n_START_ARTICLE_\nKids (pesem, Robbie Williams in Kylie Minogue)\n_START_SECTION_\nDose\xc5\xbeki na lestvicah\n_START_PARAGRAPH_\nPesem je predvsem v Zdru\xc5\xbeenem kraljestvu po\xc5\xbeela veliko uspeha in takoj postala uspe\xc5\xa1nica ter zasedla drugo mesto britanske glasbene lestvice. Ko je tamkaj prodala ve\xc4\x8d kot 200.000 izvodov, je s strani organizacije British Phonographic Industry (BPI) prejela srebrno certifikacijo. Pesem je zasedla tudi eno od prvih desetih mest na novozelandski, mehi\xc5\xa1ki in argentinski lestvici ter eno od prvih dvajsetih mest na avstralski lestvici, kjer je kasneje za 35.000 prodanih izvodov prejela zlato certifikacijo. \xc4\x8ceprav sta besedilo napisala Guy Chambers in Robbie Williams, slednje pogosto namiguje na vrhunce v karierah Kylie Minogue in Robbieja Williamsa. Kylie Minogue nekje v pesmi pravi:\xc2\xa0\xc2\xbbPesmi pojem \xc5\xbee vse od Back in Black\xc2\xab\xc2\xa0(\xc2\xbbI've been dropping beats since Back in Black\xc2\xab), saj je v osemdesetih postala popularna na avstralski pop sceni, v osemdesetih pa je avstralska skupina AC/DC izdala tudi svoj album Back in Black; skupino so takrat predstavljali kot pravi kontrast njeni takratni podobi. Pesem omenja tudi eno od njenih prej\xc5\xa1njih uspe\xc5\xa1nic,\xc2\xa0\xc2\xbbGive Me Just a Little More Time\xc2\xab\xc2\xa0- Kylie Minogue poje:\xc2\xa0\xc2\xbbPle\xc5\xa1e\xc5\xa1 s predsednikom uprave\xc2\xab\xc2\xa0(\xc2\xbbYou're dancing with the chairman of the board\xc2\xab), kar naniguje na glasbeno skupino Chairmen of the Board, ki je pesem izdala pred njo.\xc2\xa0\xc2\xbbChairman of the Board\xc2\xab\xc2\xa0je tudi vzdevek dolgoletnega idola Robbieja Williamsa, Franka Sinatre. Kasneje so pesem izdali kot tematsko pesem prve sezone televizijske serije Junior Masterchef Australia.\n_START_SECTION_\nNastopi v \xc5\xbeivo\n_START_PARAGRAPH_\nRobbie Williams in Kylie Minogue sta pesem nekajkrat tudi izvedla v \xc5\xbeivo. Najbolje poznan nastop je bil njun nastop leta 2000 na podelitvi nagrad MTV Europe Music Awards. Pesem sta dvakrat izvedla tudi v oddaji Top of the Pops in enkrat na koncertu Robbieja Williamsa leta 2001 v Manchestru. Oba sta pesem pogosto izvajala samostojno na svojih turnejah, po navadi v spremljavi enega od spremljevalnih pevcev. Na koncertu v Sydneyju v sklopu turneje Showgirl: The Homecoming Tour Kylie Minogue je mesto Robbieja Williamsa zavzel glavni pevec glasbene skupine U2, Bono. Sestra Kylie Minogue, Dannii, se jima je med nastopom pridru\xc5\xbeila."